**Područje rada:** Obrada drva

**Zanimanje:** Stolar (JMO)

**Godina trajanja:** 3 godine

**Što rade stolari?**

Stolari obradbom drva i drugih zamjenskih materijala proizvode pokućstvo, građevnu stolariju, oplate, obloge i razne uporabne predmete. Ovisno o poslovima koje obavljaju, mjestu rada i konačnom proizvodu, razlikujemo stolare koji izrađuju pokućstvo i druge predmete za široku potrošnju i to uglavnom obavljaju kao obrtničku djelatnost, građevne stolare koji izrađuju prozore, vrata, stubišne ograde i druge izrađevine od drva potrebne u graditeljstvu te ih potom ugrađuju na građevine te industrijske stolare koji pretežito rade na postrojenjima i na doradi industrijskih proizvoda.

**Što se uči i radi u ovome programu?**

Program obrazovanja budućih stolara traje tri godine, a po završetku programa učenici će biti osposobljeni za samostalno obavljanje poslova u obradi drva: uzimanje mjera izrada i crtanje nacrta proizvoda, obrađivanje materijala, izrada tehničke dokumentacije, utvrđivanje cijene koštanja, restauriranje i popravci proizvoda iz drveta te samostalno vođenje obrtničke radionice. Kako bi samostalno obavljali ove poslove, savladati će operacije na:

* izradi građevne stolarije
* izradi drvenih obloga za zidove
* izradi drvenih obloga za podove
* izradi drvenih stepenica i ograda
* izradi drvenih kuća

Kako bi uspješno izrađivali ove grupe proizvoda, učenike se osposobljava za pravilan odabir vrste, kvalitete i količine materijala, rad na strojnim i ručnim radnim mjestima za obradu masivnog drveta i drvenih ploča, površinsku obradu drva, primarnu i hidrotermičku obradu drva.

Ovaj program obuhvaća neke općeobrazovne nastavne predmete kao što su hrvatski jezik, povijest i tjelesna i zdravstvena kultura te strukovne predmete i praktičnu nastavu koja se obavlja kroz sve tri godine. Dio praktične nastave se odrađuje u dobro opremljenom školskom objektu „Akademija“ koja je udaljena 2 km od škole, a dio kod privatnika s kojim imaju sklopljen ugovor. Osim navedenog, učenicima se omogućuje izborna nastava kako bi upotpunili svoje znanje, a široki niz izvannastavnih i izvanškolskih aktivnosti im pruža mogućnost da otkrivaju i njeguju vlastite interese. Cjelokupan program omogućuje učenicima dobru podlogu za pisanje i obranu završnog rada čime završavaju svoje srednjoškolsko obrazovanje.

**Koji su uvjeti za obavljanje posla?**

Posao stolara obavlja se u zatvorenom prostoru, u stojećem i pregnutom stavu, koriste se različiti materijali, alati i strojevi čija sigurna upotreba zahtjeva veliku koncentraciju i koordinaciju rada s vizualnim percepcijama. Zbog toga je poželjno da stolari imaju opću tjelesnu sposobnost, spretnost ruku, preciznost pokreta ruke i prstiju, normalan vid te osjetljivost čula mirisa i okusa. Također valja imati i sposobnost suradnje s drugim radnicima, odgovornost prema radu te sposobnost rukovođenje u okvirima stolarske radionice.

**Nastavni program**

U nastavku teksta slijedi popis nastavnih predmeta koje će učenik slušati i polagati kroz trogodišnje školovanje.

|  |
| --- |
| OPĆEOBRAZOVNI DIO |
| R. br. | NASTAVNI PREDMET | RAZRED |
| I | II | III |
| SATI TJEDNO |
| 1. | Hrvatski jezik | 3 | 3 | 3 |
| 2. | Strani jezik | 2 | 2 | 2 |
| 3. | Povijest | 2 | - | - |
| 4.  | Etika / vjeronauk | 1 | 1 | 1 |
| 5. | Tjelesna i zdrav. kultura | 1 | 2 | 1 |
| 6.  | Politika i gospodarstvo | - | 2 | - |

|  |
| --- |
| STRUKOVNO - TEORIJSKI DIO |
| R. br. | NASTAVNI PREDMET | RAZRED |
| I | II | III |
| SATI TJEDNO |
| 1. | Osnove računalstva | 1 | - | - |
| 2. | Tehnologija zanimanja | 1 | 2 | 3 |
| 3. | Poznavanje materijala | 2 | 1 | - |
| 4.  | Crtanje s konstrukcijama | 2 | 3 | 3 |
| 5. | Matematika u struci | 1 | 1 | 1 |
| 6.  | Izborna nastava | 1 | 1 | 3 |

|  |
| --- |
| PRAKTIČNI DIO |
| R. br. | NASTAVNI PREDMET | RAZRED |
| I | II | III |
| SATI GODIŠNJE |
| 1. | Tehnologija zanimanja | 35 | 35 | 32 |
| 2. | Praktična nastava | 325 | 235 | 128 |
| 3. | Praktična nastava u stolarskoj radionici | 540 | 630 | 640 |